DECRETO 193/2008, do 28 de agosto, polo que se modifica o Decreto 29/2006, do 16 de febreiro, polo que se suspende a vixencia das normas subsidiarias de planeamento municipal de Sada e se aproba a ordenación urbanística provisional ata a entrada en vigor do novo planeamento.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 08/09/2008

1. O Decreto 29/2006, do 16 de febreiro, polo que se suspende a vixencia das normas subsidiarias de planeamento municipal de Sada e se aproba a ordenación urbanística provisional ata a entrada en vigor do novo planeamento, publicado no Diario Oficial de Galicia número 38, do 23 de febreiro de 2006, dispuxo suspender, para a súa revisión, en todo o termo municipal de Sada, a vixencia das normas subsidiarias de planeamento municipal aprobadas definitivamente polo Pleno da Corporación con data 10 de xaneiro de 1997, e os demais instrumentos de ordenación urbanística aprobados no seu desenvolvemento, así como aprobar a ordenación urbanística provisional de aplicación no termo municipal de Sada, inserida no anexo do dito Decreto 29/2006, que estará vixente con carácter transitorio ata a entrada en vigor do Plan Xeral de Ordenación Municipal.
A ordenación urbanística provisional ten carácter cautelar coa finalidade de atallar as consecuencias indesexables que se derivarían dá aplicación das normas subsidiarias de planeamento municipal, aprobadas definitivamente o 10 de xaneiro de 1997, e garantir a viabilidade da futura ordenación urbanística definitiva.
De conformidade co disposto no artigo 96 da Lei 9/2002, de 30 de decembro, de ordenación urbanística e protección do medio rural de Galicia, a suspensión da vixencia das normas subsidiarias de planeamento manterase ata a aprobación do Plan Xeral de Ordenación Municipal, pero nada obsta para que se modifique a ordenación urbanística provisional contida no anexo do Decreto 29/2006, do 16 de febreiro, en virtude de circunstancias sobrevidas ou que non puideron ser tidas en conta no momento da súa adopción.
2. A intensa colaboración entre os órganos urbanísticos autonómicos e o Concello de Sada nos últimos meses permitiu avanzar de cara a resolver os graves problemas urbanísticos que motivaron a suspensión do planeamento municipal.
E así, o Pleno da Corporación de Sada, en sesión celebrada o día 24 de xaneiro de 2008, acordou desistir do recurso contencioso-administrativo interposto contra o Decreto 29/2006, do 16 de febreiro, polo que se suspende a vixencia das normas subsidiarias de planeamento.
En sesión plenaria celebrada o día 9 de agosto de 2007, acordou solicitar a modificación da ordenación provisional contida no citado Decreto 29/2006, en relación con determinados aspectos. Para estes efectos, constituíuse un grupo de traballo formado por representantes da Consellería de Política Territorial, Obras Públicas e Transportes e do Concello de Sada, encargado de analizar as propostas de modificación da ordenación provisional contida no dito Decreto 29/2006, solicitadas polo concello de Sada.
As modificacións na ordenación urbanística provisional que se conteñen no presente decreto están fundamentadas en razóns de interese público debidamente xustificadas, conformes coa Lei 9/2002, de ordenación urbanística e protección do medio rural de Galicia, son perfectamente compatibles coa finalidade da suspensión do planeamento urbanístico municipal e manteñen fielmente os criterios da ordenación urbanística provisional que se establece no anexo do Decreto 29/2006, do 16 de febreiro.
3. No que atinxe ás condicións de edificación no solo urbano consolidado, mantense o criterio seguido no Decreto 29/2006, de conservar a trama urbana existente e a tipoloxía arquitectónica característica do contorno, modificándose unicamente aspectos puntuais que non implican incremento da edificabilidade residencial.
Así, modifícase a altura máxima das edificacións, mantendo en todo caso o número máximo de plantas permitidas sobre rasante, coa finalidade de atender aos requirimentos de calidade construtiva das vivendas, garantindo unhas adecuadas condicións de illamento acústico, de eficiencia enerxética e de habitabilidade das vivendas, en atención ás recentes normativas aplicables ás edificacións, como son o código técnico da edificación, aprobado polo Decreto 314/2006, do 17 de marzo, e as normas do hábitat galego, aprobadas polo Decreto 262/2007, do 20 de decembro.
Permítese a construción dunha planta de soto máis para posibilitar o cumprimento do estándar mínimo de prazas de garaxe fixado na ordenación urbanística provisional.
Para os efectos de lle dar cumprimento á sentenza do Tribunal Superior de Xustiza de Galicia número 918/2001, do 24 de maio, modificaranse as aliñacións nun tramo da estrada AC-183 Sada-Meirás, no lugar de Serra-Tarabelo.
Modúlase a reserva mínima de prazas de aparcamento naquelas parcelas de solo urbano consolidado nas que, pola súa configuración física, non é posible a execución material do estándar, sen prexuízo de obrigar a executar o maior número de prazas posible na propia parcela.
Na ordenanza de solo urbano de edificación colectiva modúlase a esixencia de parcela mínima, tendo en conta a configuración do parcelario do tecido urbano de Sada, e complétase a regulación do fondo máximo edificable para evitar interpretacións erróneas que poidan distorsionar a configuración das mazas e unidades urbanas edificables.
4. Na ordenanza de solo de núcleo rural redúcese a esixencia da parcela mínima edificable, dentro dos límites establecidos no artigo 29 da Lei 9/2002, de ordenación urbanística e protección do medio rural de Galicia, para a área de expansión, e as maiores esixencias derivadas das ordenanzas 11 e 12 das normas subsidiarias de planeamento que foron obxecto de suspensión.
As limitacións legais que se establecen nos artigos 24 a 29 e 104 da Lei 9/2002, de 30 de decembro, e as maiores limitacións establecidas na ordenación provisional, considéranse suficientes para garantir o mantemento da tipoloxía tradicional no medio rural de Sada e para evitar a aparición de edificacións de tipoloxía urbana sen infraestruturas e dotacións urbanísticas suficientes.
5. Para facilitar a execución dos equipamentos e dotacións de carácter público previstos nas normas subsidiarias de planeamento municipal obxecto de suspensión, incorpóranse as seguintes modificacións:
Posibilítase a construción de piscinas descubertas de dominio e uso público no paseo marítimo de Sada, e as súas instalacións complementarias, consonte ao proxecto autorizado polo Consejo de Ministros con data 7 de febreiro de 1975.
Especifícanse as condicións de edificación aplicables aos equipamentos e dotacións urbanísticas, así como á ampliación dos existentes, coa finalidade de facilitar o cumprimento das súas funcións ao servizo da poboación.
6. As normas subsidiarias de planeamento de 1997 clasificaron como solo apto para urbanizar de tipo industrial catro ámbitos delimitados no lugar de Espírito Santo, próximos ás áreas industriais dos municipios de Bergondo e de Cambre, no contorno da estrada N-VI.
A localización establecida nas normas subsidiarias de planeamento resulta adecuada, tendo en conta as infraestruturas de comunicacións das que dispón e a área industrial na que está inmersa. Por outra parte, a suspensión das normas subsidiarias de planeamento municipal non estivo motivada pola clasificación do solo apto para urbanizar industrial, polo que, considerase conveniente a recuperación da clasificación do solo ao que se lle aplicará o réxime xurídico do solo urbanizable non delimitado, consonte o establecido na disposición transitoria primeira da Lei 9/2002, de ordenación urbanística e protección do medio rural de Galicia, así como as maiores limitacións que poidan resultar das normas subsidiarias de planeamento municipal de 1997.
7. A necesidade de obtención de terreos dotacionais para a ampliación do colexio público de Sada e contorno xustifica a habilitación expresa para modificar o planeamento urbanístico que a ordenación urbanística provisional declarou subsistente.
8. De conformidade co disposto no artigo 96 da Lei 9/2002, do 30 de decembro, de ordenación urbanística e protección do medio rural de Galicia, déuselle audiencia ao Concello de Sada e o Pleno da Corporación, en sesión celebrada con data 26 de xuño de 2008, por unanimidade, acordou mostrar a conformidade do concello co proxecto de decreto.
Na súa virtude, de conformidade co disposto na Lei 9/2002, do 30 de decembro, de ordenación urbanística e protección do medio rural de Galicia, de acordo co ditame da Comisión Superior de Urbanismo de Galicia, por proposta da conselleira de Política Territorial, Obras Públicas e Transportes e logo de deliberación do Consello da Xunta de Galicia na súa reunión do vinte e oito de agosto de dous mil oito.
DISPOÑO:
Artigo único.-Modifícase o anexo do Decreto 29/2006, do 16 de febreiro, polo que se suspende a vixencia das normas subsidiarias de planeamento municipal de Sada e se aproba a ordenación urbanística provisional ata a entrada en vigor do novo planeamento, do seguinte modo:
Un. Modifícase o apartado 1.2.2 que quedará redactado do seguinte modo:
1.2.2. As alturas máximas permitidas nas distintas ordenanzas mediranse no centro de todas as fachadas, desde a rasante da vía pública á que dá fronte a parcela, ou da rasante natural do terreo en contacto coa edificación, ata o plano inferior do último forxado.
A altura en número de plantas será a determinada na correspondente ordenanza non podendo exceder en metros as seguintes magnitudes:
Ver referencia pdf "17300D003P008.PDF"
Dous. Modifícase o número 1.2.3, que quedará redactado do seguinte modo:
1.2.3. Permítese a construción de semisotos que non sobresaian máis dun metro en calquera das rasantes do terreo en contacto coa edificación. Tamén se permite a construción de ata tres plantas soto sempre que non sobresaian en ningún punto da rasante natural do terreo en contacto coa edificación.
Non se permitirá a ocupación en planta baixo rasante fóra da proxección vertical das plantas superiores sobre rasante.
Tres. No número 1.2.5 engádese ao final un novo parágrafo co seguinte texto:
Na estrada AC-183 Sada-Meirás, no lugar de Serra-Tarabelo, as aliñacións serán determinadas polo organismo competente en materia de estradas, de acordo coa sentenza número 918/2001, do 24 de maio, do Tribunal Superior de Xustiza de Galicia.
Catro. Modifícase o número 1.2.8, que quedará redactado como segue:
Disporase obrigatoriamente, dentro da propia parcela privada, dunha praza de aparcadoiro por cada cen metros cadrados de superficie construída sobre rasante. Para este único efecto, excluirase do cómputo a superficie das plantas sobre a rasante que se destinen a garaxe.
Non obstante, no suposto de que pola configuración física da parcela non sexa posible materializar nas plantas soto e baixa a totalidade das prazas exixidas no paragrafo anterior, só serán exixibles o número máximo de prazas que poidan materializarse nas plantas soto e baixa.
Cinco. Modifícase o número 1.3.2, letra b), que quedará redactado como segue:
b) Parcela mínima: 100 metros cadrados, agás as parcelas existentes entre medianeiras xa construídas no momento da suspensión do planeamento municipal.
Seis. No número 1.3.2, letra d), engádese ao final un novo parágrafo co seguinte texto:
O fondo máximo edificable medirase desde a aliñación da vía pública a que dá fronte a parcela.
Sete. Modifícase o número 3.2, letra a), que quedará redactado do seguinte modo:
a) Parcela mínima edificable:
-No ámbito da ordenanza 9: 300 metros cadrados.
-No ámbito da ordenanza 10: 600 metros cadrados.
-No ámbito das ordenanzas 11 e 12: 872 metros cadrados.
Oito. No número 5.2 engádese ao final un novo parágrafo co seguinte texto:
No ámbito delimitado no plano número 2 que se incorpora a esta ordenación provisional, poderán construírse piscinas descubertas de dominio e uso público, así como pequenas construcións complementarias de planta baixa que non superen a altura máxima de cumieira de 3,5 metros e cunha superficie máxima de ocupación do 7% do ámbito, destinadas a vestiarios, servizos hixiénicos, primeiros auxilios ou calquera outro que exixa a normativa de aplicación ás piscinas de uso colectivo.
Nove. O número 6.3 quedará redactado como segue:
Serán de aplicación as seguintes condicións de edificación:
a) Altura máxima:
-En solo de núcleo rural: planta baixa e unha planta alta, cunha altura máxima de 7 metros.
-En solo urbano: planta baixa e dúas plantas altas, cunha altura máxima de 10 metros
b) Ocupación máxima: 50% en solo urbano e en solo de núcleo rural.
c) O volume construtivo proxectado será adecuado ao contorno e á paisaxe en que se implante.
d) En solo rústico serán de aplicación as condicións de uso e edificación establecidas na Lei 9/2002, de ordenación urbanística e protección do medio rural de Galicia.
Dez. Engádese un novo parágrafo ao final do número 9, co seguinte texto:
O planeamento subsistente, relacionado neste número, poderá ser obxecto de modificación por razóns de interese público encamiñadas ben a mellorar as dotacións públicas, ben a calquera das outras finalidades especificadas no artigo 94.1º da Lei 9/2002, de ordenación urbanística e protección do medio rural de Galicia.
Once. Engádese un novo número 10.3 co seguinte texto:
10.3. Nas edificacións existentes con anterioridade á suspensión do planeamento destinadas a equipamentos públicos permitiranse, en todo caso, as obras de conservación, de mellora e de reforma que resulten necesarias para o uso dotacional a que se destinen. Así mesmo, poderá autorizarse a ampliación destes equipamentos nas condicións establecidas no número 6.3 desta ordenación provisional.
Doce. Engádese un novo número 12, co seguinte texto:
Os terreos clasificados como solo apto para urbanizar industrial -SAUI 5-B, SAUI 5-C, SAUI 5-D e SAUI 5-E- delimitados nos planos de ordenación das normas subsidiarias de planeamento municipal, aprobadas definitivamente o 10 de xaneiro de 1997, manterán a súa clasificación, agás os afectados pola zona de policía de canles ou pola liña de edificación de estradas e autoestradas.
Nestes ámbitos será de aplicación o réxime do solo urbanizable non delimitado, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e oito de agosto de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas
e Transportes